વિખ્યાત ગુજરાતી નાટક મેના ગુર્જરીમાં મેનાની ભૂમિકા તો અનેક અભિનેત્રીઓએ કરી, પરંતુ એ ભૂમિકા સૌથી પહેલાં કરનાર હતાં દિના પાઠક. એ નાટક ઉપરાંત જસમા-ઓડણ નાટક (જેમાં દિના પાઠકના બહેન શાંતા ગાંધીએ પણ ભૂમિકા કરી હતી)એ ભારે ધૂમ મચાવી હતી. મેના ગુર્જરીની ખ્યાતિ તો એટલી પ્રસરી કે તત્કાલીન રાષ્ટ્રપતિ ડો. રાજેન્દ્રપ્રસાદના આગ્રહથી રાષ્ટ્રપતિભવનમાં એક ખાસ શો યોજવામાં આવ્યો હતો. રાષ્ટ્રપતિભવનમાં ભજવાયેલ એ એકમાત્ર ગુજરાતી નાટક છે.